કમાન્ડર કલ્કીન વિનસ, ઝેવ અને રોબોનને લિથેન્સના જંગલો તરફ દોરી જાય છે. ઘણાં વર્ષો પહેલાં પ્રોફેસર લિથેન્સે આ જંગલમાં લેબહાઉસનું નિર્માણ કર્યું હોય છે. અદ્યતન ટેકનોલૉજીથી સજ્જ એવું આ લેબહાઉસ વિનસ, રોબોન અને ઝેવને ભારે અચરજ પમાડે છે. લેબહાઉસમાં એક જ માણસ અને બાકી બધાં રોબોટ કર્મચારીઓ હોય છે. દરેક કામ રોબોગાર્ડ જ કરે. રોબોનને આ જોઇને ખૂબ મજા પડી જાય છે. કમાન્ડર કલ્કીન વિનસ, ઝેવ અને રોબોનને રાત્રે આરામ કરવાનું કહી ચાલી નીકળે છે. રોબોન લેબહાઉસની લટાર મારી આવે છે. નાઇટવિઝન ટેકનોલૉજીથી સજ્જ રોબોન પાણીના રિસાઇકલ પ્લાન્ટ, મીની ફાયરફાઇટર વગેરે ટેકનોલૉજીની માહિતી વિનસ અને ઝેવને આપે છે. વાતો કરતાં કરતાં ત્રણેય ઊંઘી જાય છે. બીજા દિવસે સવારે જ્યારે વિનસ ઊઠે છે ત્યારે તે લેબહાઉસની બહારનું દૃશ્ય જોઇ અચરજ પામે છે. એ જ સમયગાળામાં કમાન્ડર કલ્કીન ત્યાં પહોંચે છે. કમાન્ડરની સાથે વિનસ, ઝેવ અને રોબોન લેબહાઉસની બહાર જંગલનો નજારો જોવા નીકળી પડે છે. જંગલમાં નાના મદનિયા જેવો દેખાતો ઘરડો હાથી, સાવ નાના કદના ફૂલ-છોડ અને ઝાડ જોઇને વિનસને આશ્ચર્ય થાય છે. કમાન્ડર કલ્કીન વિનસને માહિતી આપે છે કે દિવસ ટૂંકો હોવાને કારણે પ્રકાશસંશ્લેષણની પ્રક્રિયાનો સમયગાળો ઓછો થઇ ગયો છે તેથી ફૂલછોડ અને વૃક્ષોનું કદ ઘટી ગયું છે અને સાથે જ વન્યજીવોના કદમાં પણ ઘટાડો થઇ ગયો છે.